রাখীর চোখে জল চলে আসে । বাড়ী ফিরে সে প্রতাপের কথা ভাবতে থাকে । কীভাবে একটা ঘটনা একটা সাজানো সংসারকে ছিন্নভিন্ন করে দিতে পারে । কী ভয়াবহ পরিনাম সাথীর । একজন যুবতী মেয়ে – জীবনে হয়তো কত লক্ষ্য ছিল তার – ভালো কেরিয়ার, ভালো সংসার । নিমেষের মধ্যে সব লন্ডভন্ড করে দিল কিছু যৌনপিশাচ । সামাজিক গ্লানির হাত থেকে বাঁচতে তাকে আত্মহত্যার পথ বেছে নিতে হলো । আদালতের বঞ্চনা একজন উজ্জ্বল ছাত্রকে হাতিয়ার তুলে নিতে বাধ্য করলো । জীবনের দশটা বছর সে হারিয়ে ফেলল জেলের চার দেয়ালের মধ্যে । দুই সন্তানের শোচনীয় পরিনাম কী ভয়ঙ্কর ভাবেই না আঘাত করেছিল তাদের বাবা-মা কে । হতাশা ও কান্নাকে সঙ্গী করেই কাটাতে হয়েছে তাদের শেষ জীবনটাকে ।